Delni Wunjow

Delni Wunjow (prjedy tež Delni Hunjow;  Niederuhna) je hornjołužiska wjeska, kotraž twori wot lěta 2020 najmjeńši měšćanski dźěl Budyšina. Do toho słušeše k měšćanskemu dźělej Horni Wunjow.

 Geografija 
Wjeska je po sydlišćowej formje kulowc, kotryž leži na sewjernej kromje Hornjeho Wunjowa, při puću do Smochćic.

 Ležownostne mjena 
Michał Rostok naliči 1887 slědowace serbske ležownostne mjena: Dźěłošća, Wólšinka, Chrósty, Winica, Klony, Hajki, Lešawki, Čěžki, Podwosty = Pod wostami, Němc [hórka], Liški.Michał Rostok: Ležownostne mjena. W: ČMS 40 (1887), str. 3–50, tu str. 13 (digitalizat).

 Stawizny 
mini|left|Wjesna tafla Delnjeho Wunjowa
Prěnje pisomne naspomnjenje Delnjeho Wunjowa jako Clein Vnaw pochadźa z lěta 1500, mjeztym zo bě so susodny Horni Wunjow hižo 150 lět do toho jako Unaw naspomnił. Dalše historiske mjena běchu Nydder Vnaw (1511), Vnder Vnaw (1531) a w lěće 1658 Nieder Uhna. Ležownostne knjejstwo wukonješe w 16. kaž tež we 18. lětstotku Miłkečanske ryćerkubło. W lěće 1777 słušeše dźěl wjeski tež Hornjowunjowskemu ryćerkubłu.

Delni Wunjow tworješe hač do lěta 1936 samostatnu gmejnu, doniž njebu hromadźe z Hornim Wunjowom zagmejnowany do Smochćic. Wšě tři wjeski přińdźechu 1948 do Słonoboršćanskeje gmejny, kotraž bu 1969 přetworjena do gmejny Słona Boršć-Bolborcy. Wot lěta 1999 słušeja wšě wjeski do města Budyšina.

 Wobydlerstwo 
W lěće 1834 měješe Delni Wunjow 78 wobydlerjow. Po statistice Arnošta Muki běchu srjedź 1880tych lět wot cyłkownje 79 wobydlerjow 74 serbskich a jenož pjeć Němcow.

1925 bě wot jenož hišće 59 wobydlerjow 55 ewangelskich. Tući přisłušachu ze starodawna Hodźijskej wosadźe, z krótkej přestawku wot 1809 do 1866, hdyž bě Delni Wunjow zafarowany do Njeswačanskeje wosady.

 Hlej tež 
mini|Domske čo. 5 w Delnim Wunjowje, kulturny pomnik
 Kulturne pomniki w Delnim Wunjowje

 Žórła 

 Wotkaz 

Kategorija:Měšćanski dźěl Budyšina
Kategorija:Sydlišćo w Hornjej Łužicy
Kategorija:Sydlišćo w Budyskim wokrjesu
Kategorija:Sydlišćo w serbskim sydlenskim rumje
Kategorija:Prěnje naspomnjenje 1500
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1936